Sagredo: “El PP nega a Paterna 2.000.000€ per a construir els accessos a la 2a fase de Font del Gerro i millorar el Parc Fluvial del Túria”
16/09/2015

# Sagredo: “El PP nega a Paterna 2.000.000€ per a construir els accessos a la 2a fase de Font del Gerro i millorar el Parc Fluvial del Túria”

16.09.2015

L’alcalde de Paterna lamenta la falta de suport dels diputats populars valencians a les esmenes als pressupostos generals dels socialistes per a millorar el sector industrial i el paratge natural del municipi

L’alcalde de Paterna Juan Antonio Sagredo ha lamentat hui que el PP haja tornat a donar l’esquena a Paterna, continue negant fons per a l’execució de reivindicacions històriques del municipi i posant traves al progrés empresarial, social i mediambiental de tots els paterners i paterneres.

Sagredo ha valorat en estos termes el rebuig del grup parlamentari popular en el ple del Congrés d’ahir a les esmenes que Paterna, a través del grup parlamentari socialista, va presentar als Pressupostos Generals de l’Estat sol•licitant inversions per a solucionar dos problemes històrics del municipi: la construcció dels accessos a la 2a fase del polígon industrial Font del Gerro i el manteniment del Parc Fluvial del Túria, dos projectes fonamentals per al municipi i per als quals els socialistes havien demanat 1.000.000 per a cada u.

“Un any més, Paterna és ningunejada per l’Administració Central que dirigeix el Partit Popular i es queda fora dels pressupostos estatals”, ha afirmat Sagredo, que lamenta la falta de suport del PP, tant local com nacional, a la millora de la mobilitat i accessibilitat d’un dels polígons industrials més importants d’Espanya i d’Europa i la falta d’interés per frenar l’imparable deteriorament que pateix el Parc Fluvial del Túria des de fa anys.

A pesar del manifest desinterés del PP, l’alcalde de Paterna ha anunciat que no deixarà de tocar a totes les portes que siguen necessàries fins a aconseguir el finançament que es requereix per a escometre estes dos millores tan importants per al municipi i tan demanades pels veïns.